Hei, denne artikkelen er over ett år gammel og kan inneholde utdatert informasjon

En ti meter høy statue av en elg, plassert godt synlig ved veien i Stor-Elvdal, skaper strid med Canada.

Ifølge TV-stasjonen CTV News skaper det forbitrelse at statuen er 30 centimeter høyere enn kanadiernes stolthet Mac the Moose - og dermed er verdens største elgstatue.

- Det som står på spill er Canadas nasjonale stolthet. Vi kan ikke miste den på grunn av en elg, sier ordfører Fraser Tolmie i Mac the Moose' hjemby, som passende nok bærer navnet Moose Jaw.

På norsk betyr det «elg-kjeve».

Kan få større gevir

- Mac er som familie for meg, og for alle i Moose Jaw. Så dette er personlig for oss, sier ordfører Fraser Tolmie til CTV News.

Nå har ordføreren bedt innbyggerne i Moose Jaw, som er fjerde største by i den vestlige provinsen Saskatchewan, om forslag for å gi Mac the Moose tilbake posisjonen som verdens største.

- Vi har fått mange forslag. Folk har snakket om å sette på den en hatt, eller en hockeykølle. Andre har foreslått å sette skøyter på den. Det mest populære forslaget er å gi ham større gevir, forteller ordføreren til CTV News.

Storelgen i Stor-Elvdal ble satt opp i 2015, mens Mac the Moose skal være 31 år gammel. At ikke Tolmie har gjort noe med saken før nå, skyldes at han først nylig fikk høre om den norske statuen.

Den fadesen vil Moose Jaws innbyggere nå åpenbart få rettet opp: I TV-innslaget forteller ordføreren at det er opprettet en innsamlingsside, og at det pågår samtaler med ingeniører om hva som skal gjøres.

Stor-Elvdal: Mottiltak vurderes

Innslaget på CTV News er godt kjent for Terje Hoffstad, ordføreren i Stor-Elvdal kommune. Han har ingen planer om å gi slipp på tittelen som verdens største.

- Vi har sett videoen og vi skal følge opp. Vi vurderer tiltak, sier Hoffstad til Dagbladet.

At elgstatuen er størst i verden, er han ikke i tvil om, med sine 10 meter og 30 centimeter.

Hoffstad har tatt kontakt med kunstneren som laget statuen, Linda Bakke, om mulige mottiltak.

VERDENS STØRSTE: Storelgen i Stor-Elvdal. Foto: Stor-Elvdal kommune Vis mer

- Hun vil sjekke ut hva det vil koste å lage en som er 20 meter høy, sier ordføreren, men innrømmer at akkurat det foreløpig er mest på spøke-stadiet.

Blant tiltakene som vurderes for å holde posisjonen som verdens største er å skjøte på med lengre bein.

- Det er jo en veldig amerikansk video og vi må svare med samme mynt, sier ordføreren.

Han forteller om kampvilje på formannskapsmøtet i går, da han viste fram videoen fra Canada.

- Vi er glad for utfordringen, sier Hoffstad - som ikke har tenkt å gi seg med det første.

VERDENS NEST STØRSTE: Mac the Moose i Moose Jaw i Canada. Vis mer

Vinner farge-kampen

At det blir blest om Stor-Elvdal, er en effekt av det hele som Hoffstad absolutt ikke sier nei takk til.

- Før elgen ble satt opp visste jo ingen hvor Stor-Elvdal var, sier ordføreren.

Det eneste som gjør ham litt oppgitt, er at det i den kanadiske videoen vises til Oslo.

- Er vi blitt en del av Stor-Oslo nå, spør ordføreren ironisk. Han velger likevel å heve seg over det.

- Uansett vil vår elg skinne finest i framtida også, sier ordfører Terje Hoffstad.

Det har han trolig helt rett i: Mens Stor-Elvdals elg er skinnende sølvfarget, er Mac the Moose matt brun på farge.